Betiltás vár a KFC gyorsétterem reklámjára?
Felháborodott szülők panaszai árasztották el a brit reklámfelügyeleti szervet, kifogásolva a Kentucky Fried Chicken gyorsétterem-hálózat reklámját, amelynek szereplői teli szájjal hangosan énekelnek.
A Kentucky Fried Chicken Zinger Crunch salátájának reklámszpotját rövid idő alatt 340 panaszlevélben kritizálták a brit reklámfelügyeleti hatóságnál, mely betilthatja a kifogásolt hirdetést, amennyiben az széles körben visszatetszést kelt. A panaszosok nagy része arra hivatkozik, hogy a klip a teli szájjal beszélés és éneklés rossz szokását népszerűsíti, különösen a tanulásra igen fogékony gyermekek körében – mondja a reklámhatóság szóvivője a Media Guardiannek.
A KFC kifogásolt reklámja alig egy héttel adásba kerülését követően már sok kritikus fogyasztó felháborodásához vezetett; 340 panaszlevél érkezett vele kapcsolatban.
A szóban forgó reklámban egy telefonos központ női alkalmazottai teli szájjal énekel-nek, miközben ebédjüket fogyasztják. A reklámban szereplő szinkronszínész vélhetően szintén evés közben mondta alá a reklám szövegét, mely úgy hangzik: Az új Zinger saláta – egyszerűen túl finom.
A reklámot mely a KFC több millió fontos médiaköltség-vetésének része, Nagy Britannia egyik legnagyobb presztízsű ügynöksége, a Bartle Bogle Hegarty készítette.
„Nem áll szándékunkban megsérteni, vagy idegesíteni vásárlóinkat új reklámunkkal, ezért elnézést kérünk mindenkitől. A reklámot viccesnek szántuk és elkészítése során végig együttműködtünk a reklámok törvényességét ellenőrző központtal (BACC)” – nyilatkozott a gyorsétterem lánc szóvivője.
Nem ez volt az első eset hogy a KFC-nek meggyűlt a baja a reklámhatósággal: 2001-ben reklámfelügyelet azért marasztalta el a céget, mert az a "mini csirke" falatkáit nagyobbnak ábrázolta reklámjaiban, mint amilyenek azok a valóságban.
Mindezek ellenére nem a Zinger saláta, hanem a Pot Noodle nevű termék reklámját kifogásolták a legtöbben 2005-ben. A Pot Noodle-ről való képzelgést merevedéssel párosította az a reklám, melynek nyomán 622 panaszlevél érkezett a hatósághoz.